ಮಾಧವಿ ಕಥನ ಕಾವ್ಯ ಅನಾವರಣ ಉಡುಪಿ: ಮಾಹೆಯ ಬೇಸಿಕ್ ಸೈನ್ಸ್ ಕಟ್ಟಡದ ಸಿರಿಗನ್ನಡ ಪುಸ್ತಕ ಮಳಿಗೆಯಲ್ಲಿ ಈಚೆಗೆ ನಡೆದ ತಿಂಗಳ ಬೆಳಕು ಕಾರ್ಯಕ್ರಮದಲ್ಲಿ ಮಣಿಪಾಲ್ ಯೂನಿವರ್ಸಲ್ ಪ್ರೆಸ್ ಪ್ರಕಟಿಸಿರುವ ಪಾರ್ವತಿ ಜಿ. ಐತಾಳ್ ಅವರ ಅನುವಾದಿತ ಕೃತಿ ಮಾಧವಿಕಥನ ಕಾವ್ಯ ಬಿಡುಗಡೆಯಾಯಿತು. ಕೃತಿ ಅನಾವರಣಗೊಳಿಸಿ ಲೇಖಕಿ ಸುಧಾ ಆಡುಕಳ ಮಾತನಾಡಿ, ಮಹಾಭಾರತದ ಉಪಕಥೆಯಲ್ಲಿ ಬರುವ ಮಾಧವಿ ಪಾತ್ರಕ್ಕೆ ವಿಶೇಷ ಮಹತ್ವವಿಲ್ಲ. ಆದರೆ, ಭಾರತೀಯ ಆಧುನಿಕ ಸಾಹಿತ್ಯ ಪರಂಪರೆಯಲ್ಲಿ ಮಾಧವಿಯನ್ನು ಮರುಕಥನದ ಮೂಲಕ ನಿರೂಪಿಸುವ ಪ್ರಯತ್ನ ನಿರಂತರವಾಗಿ ನಡೆದಿದೆ. ಪ್ರಸ್ತುತ ಮಾಧವಿ ಕಥನ ಕಾವ್ಯ ಮಹತ್ವದ ಪ್ರಯತ್ನಗಳಲ್ಲಿ ಒಂದು ಎಂದರು. ಕೃತಿಯ ಕುರಿತು ಸಂಗೀತಸಾಹಿತ್ಯ ವಿದ್ವಾಂಸ ವೀ.ಅರವಿಂದ ಹೆಬ್ಬಾರ್ ಮಾತನಾಡಿ, ಕೃತಿಯಲ್ಲಿ ಕುವೆಂಪು ರಾಮಾಯಣದ ಮಹಾ ಛಂದಸ್ಸಿನ ಮಾರ್ಗವನ್ನು ಅನುಸರಿಸಲಾಗಿದೆ ಎಂದರು. ವಿದ್ಯಾರ್ಥಿನಿ ಅರ್ಚನಾ ಉಪಾಧ್ಯಾಯ ಕೃತಿಯ ಕೆಲವು ಸಾಲುಗಳನ್ನು ವಾಚಿಸಿದರು. ಮಲಯಾಳಂನ ಜ್ಞಾನಪೀಠ ಪುರಸ್ಕೃತ ಒಎನ್ವಿ ಕುರುಪ್ ಅವರ ಸ್ವಯಂವರಂ ಕೃತಿಯನ್ನು ಅನುವಾದಿಸಲು ಪ್ರೇರಣೆಯಾದ ಸಂದರ್ಭವನ್ನು ಅನುವಾದಕಿ ಪಾರ್ವತಿ ಜಿ. ಐತಾಳ್ ಉಲ್ಲೇಖಿಸಿ, ಹಿಂದಿನ ಮಲಯಾಳಂ ಅನುವಾದಿತ ಕೃತಿಗಳಿಗಿಂತ ಮಾಧವಿ ಕಥನ ಕಾವ್ಯ ಕೃತಿ ವಿಶಿಷ್ಟವಾದ ಅನುಭವವನ್ನು ಕೊಟ್ಟಿದೆ ಎಂದರು. ಎಂಯುಪಿಯ ನೀತಾ ಇನಾಂದಾರ್ ಮಾತನಾಡಿ, ಮಣಿಪಾಲ ಯೂನಿವರ್ಸಲ್ ಪ್ರೆಸ್ನ ತಿಂಗಳ ಬೆಳಕು ಕಾರ್ಯಕ್ರಮವನ್ನು ಪ್ರತಿ ತಿಂಗಳು ಆಯೋಜಿಸಿಕೊಂಡು ಬರಲಾಗುತ್ತಿದ್ದು ಸಾಹಿತ್ಯಿಕ ಮತ್ತು ಸಾಂಸ್ಕೃತಿಕ ವಿಚಾರ ವಿಮರ್ಶೆಗಳು ನಡೆಯುತ್ತಿವೆ. ಸ್ಥಳೀಯ ಪ್ರತಿಭೆಗಳಿಗೆ ತಿಂಗಳ ಬೆಳಕು ವೇದಿಕೆಯಾಗಲಿದೆ. ಈ ಬಾರಿ ಮಾಧವಿಕಥನ ಕಾವ್ಯದ ಕುರಿತು ಕಾರ್ಯಕ್ರಮ ಆಯೋಜಿಸಿರುವುದು ಹೆಮ್ಮೆ ಎನಿಸಿದೆ ಎಂದರು. ಮಣಿಪಾಲ್ ಯೂನಿವರ್ಸಲ್ ಪ್ರೆಸ್ನ ಮಾರುಕಟ್ಟೆ ವ್ಯವಸ್ಥಾಪಕಿ ರೇವತಿ ನಾಡಗೀರ್ ಕಾರ್ಯಕ್ರಮ ಸಂಯೋಜಿಸಿದರು. ಚಿನ್ಮಯಿ ಮದ್ಲಾಪುರ್ ಮತ್ತು ಬಳಗದವರು ಭಾವಗೀತೆಗಳನ್ನು ಹಾಡಿದರು.